**

**ES kohēzijas politikas programmas 2021.- 2027. gadam ESF+ līdzfinansētā**

**projekta Nr. 4.3.6.1/1/24/I/001 “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana”**

**(SAM 4.3.6.1) progress**

Bērnu aizsardzības centra (turpmāk – centrs) Kompetenču pilnveides nodaļa (turpmāk – KPN) pārskata periodā no 2024. gada aprīļa līdz 2024. gada oktobrim turpina īstenot Eiropas Sociālā fonda Plus līdzfinansēto projektu Nr. 4.3.6.1/1/24/I/001 “Profesionālās kvalifikācijas pilnveide bērnu tiesību aizsardzības jautājumos un bērnu likumisko pārstāvju atbildības stiprināšana” (turpmāk – projekts).

Centrs 2024. gada 23. maijā ir noslēdzis līgumu Nr. 4.3.6.1/1/24/I/001 ar Centrālo finanšu un līgumu aģentūru (turpmāk – CFLA), vienojoties par kārtību projekta īstenošanai, finansējuma piešķiršanai un uzraudzībai. Savukārt 2024. gada 3. oktobrī centrs iesniedzis līguma grozījumus.

Pārskata periodā izglītības iestādēm, kuras interesējas par speciālo zināšanu bērnu tiesību aizsardzības jomā mācību īstenošanu, sniegta informācija par projekta apakšdarbības 1.1.1. “Speciālistu profesionālās kompetences pilnveides programmu un to mācību metodiku izstrāde un pilnveide” ietvaros pilnveidotajām profesionālās kompetences pilnveides programmām (speciālistiem, kuriem nepieciešamas speciālās zināšanas bērnu tiesību aizsardzības jomā), programmu mācību metodikām, sagatavotajām prezentācijām pasniedzējiem un mācību noslēguma pārabudes darbiem.

Projekta apakšdarbībā 1.1.2. “Bērna atbalsta speciālistu profesionālās kompetences pilnveides programmas un tās mācību metodikas izstrāde un aprobācija izmēģinājumprojektā”:

* iepirkuma īstenošana apvienota ar SAM 4.3.6.5. projektu Nr. 4.3.6.5/1/24/I/001 “Atbalsta pasākumi bērniem ar uzvedības vai atkarību problēmām un to ģimenēm”;
* 2024. gada 17. martā Elektronisko iepirkumu sistēmā (turpmāk – EIS) izsludināts iepirkums Nr. BAC2024/4.2-5/3 “Vadlīniju izstrāde Bērna atbalsta speciālista darbam ar bērniem ar uzvedības vai atkarību problēmām un profesionālās kompetences pilnveides programmas un mācību metodikas izstrāde un aprobācija”;
* 2024. gada 19. jūlijā noslēgts līgums Nr. 4.2-4/84 ar izpildītāju SIA “Projektu un kvalitātes vadība”;
* organizētas regulāras tiešsaistes sanāksmes ar izpildītāju nodevumu izstrādes laikā par uzdevumu izpildi noteiktajos termiņos;
* KPN 2024. gada 21. oktobrī ir saņēmusi nodevumu “Profesionālās un neformālās izglītības programmu izvērtējums” un izskata atbilstoši līgumā Nr. 4.2-4/84  noteiktajām prasībām.

Projekta apakšdarbībā 1.1.3. “Speciālistu mācības, tai skaitā E-mācības”:

* profesionālās kompetences pilnveides programmu apguves nodrošināšanai organizētas regulāras sanāksmes ar Valsts administrācijas skolu (turpmāk - VAS) dažādu administratīvo jautājumu risināšanai;
* VAS iesniedza 2024. gada mācību norises grafiku. Mācību īstenošanai tika samazināts izpildes laiks no 12 mēnešiem uz 5 mēnešiem, jo tikai pēc Ministru kabineta noteikumu Nr. 241 “Noteikumi par kārtību, kādā apgūstamas speciālās zināšanas bērnu tiesību aizsardzības jomā, šo zināšanu saturu un apjomu” pieņemšanas 2024. gada 16. aprīlī un projektā izstrādāto profesionālās kompetences pilnveides programmu paraugu apstiprināšanas 2024. gada 24. aprīlī VAS varēja uzsākt pasniedzēju piesaistes procesu;
* 2024. gada jūnijā VAS uzsāka mācību īstenošanu, nodrošinot profesionālās kompetences pilnveides programmas apguvi 29 Valsts policijas darbiniekiem;
* 2024. gada augustā konstatēts, ka VAS ir nepieciešams piemērot citu pasniedzēju piesaistes procedūru un jāpārtrauc iesniegtā VAS mācību norises grafika īstenošana;
* iepirkuma organizēšanai un iepirkuma dokumentācijas sagatavošanai izveidota VAS iepirkuma Nr. VAS 2024/05-02/8 “Valsts administrācijas skolas organizēto mācību pasniedzēju un ekspertu pakalpojumu iegāde Bērnu aizsardzības centra projekta īstenošanai” komisija, kuras sastāvā iekļauti arī KPN darbinieki;
* 2024. gada 9. septmebrī EIS izsludināts VAS iepirkums Nr. VAS 2024/05-02/8;
* iepirkums Nr. VAS 2024/05-02/8 sadalīts 7 daļās mācību īstenošanai līdz 2025. gada 31. decembrim. VAS iepirkums 2024. gada 20. septembrī ir noslēdzies ar vienu piedāvājumu vienai iepirkuma daļai;
* savukārt 2024. gada 22. oktobrī konstatēts, ka VAS, pamatojoties uz Publisko iepirkumu likuma 5. panta 20. punktu, var turpināt piesaistīt pasniedzējus un, saskaņojot pasniedzējus ar centru, veidot jaunu mācību norises grafiku profesionālās kompetences pilnveides programmu apguves nodrošināšanai 2024. gada 4. ceturksnī;
* KPN sadarbībā ar VAS, Labklājības ministriju un CFLA turpina meklēt papildu risinājumus pasniedzēju piesaistei un mācību īstenošanai 2025. gadā.

KPN piedalās Labklājības ministrijas organizētajās labklājības nozares un pašvaldību sociālās sfēras platformas “DigiSoc” izstrādes un ieviešanas sanāksmēs. Plānotajā informācijas sistēmas izstrādē paredzēts izmantot projekta apakšdarbības 1.1.4. “Izvērtējuma veikšana, lai noteiktu risinājumu speciālistu, kas pilnveidojuši profesionālo kompetenci bērnu tiesību aizsardzības jomā, reģistra izstrādei” ietvaros veikto izvērtējumu speciālistu, kas pilnveidojuši profesionālo kompetenci bērnu tiesību aizsardzības jomā.

Projekta apakšdarbība 1.2.1. “Bāriņtiesas amatpersonu sertifikācijas sistēmas ieviešana” ir saistīta ar Labklājības ministrijas sagatavoto likumprojektu Bāriņtiesu likuma grozījumiem, tai skaitā Bāriņtiesu likumā minēto bāriņtiesas amatpersonas sertifikāciju un kvalifikācijas komisiju. KPN aktīvi seko līdzi minētā dokumenta projekta saskaņošanas procesam. KPN ir organizējusi tiešsaistes diskusijas ar Bāriņtiesu darbinieku asociāciju un tām bāriņtiesām, kas nav asociācijas biedri, centra Bāriņtiesu uzraudzības departmentu un Labklājības ministriju, lai pārrunātu apkopoto informāciju par visu Latvijas bāriņtiesu darbinieku novērtēšanas kārtību un novērtēšanas instrumentiem.

Projekta apakšdarbības 1.2.2. “Bāriņtiesu likuma komentāru izstrāde” īstenošana arī ir saistīta ar Labklājības ministrijas sagatavoto likumprojektu Bāriņtiesu likuma grozījumiem, kuru saskaņošanas procedūra ir ieilgusi. KPN aktīvi seko līdzi šo grozījumu saskaņošanas procesam. Iepirkuma izsludināšanas termiņš ir atkarīgs no Bāriņtiesu likuma grozījumu apstiprināšanas.

Projekta apakšdarbības 1.2.3. “Supervīzijas bāriņtiesu amatpersonām” ietvaros 2024. gada 2. ceturksnī 8 bāriņtiesas iesniegušas pārskatus par 84 amatpersonām veikto izmaksu attiecināšanu un 3. ceturksnī 10 bāriņtiesas iesniegušas pārskatus par 94 amatpersonām veikto izmaksu attiecināšanu. KPN nodrošina gan konsultatīvu atbalstu jautājumos, kas skar supervīziju organizēšanu bāriņtiesu amatpersonām un kompensāciju saņemšu saskaņā ar apstiprināto vienas vienības izmaksu standarta likmes aprēķina un piemērošanas metodiku, gan sagatavoto pārskatu pārbaudi bāriņtiesu veikto izmaksu attiecināšanai un kompensāciju saņemšanai.

KPN 2024. gada 21. augustā apmeklēja Bāriņtiesu darbinieku asociācijas organizēto vasaras skolas diskusiju, kurā piedalījās 24 bāriņtiesu 124 darbinieki. Diskusijas mērķis bija iepazīstināt bāriņtiesu darbiniekus ar KPN projekta ietvaros notiekošajām un iecerētajām darbībām un aicināt klātesošos izteikt viedokļus, sniegt priekšlikumus un aktīvi diskutēt par aktuālajiem jautājumiem.

Projekta apakšdarbībā 1.3. “Finansējuma saņēmēja darbības koncepcijas izstrāde un darbinieku profesionālās kompetences stiprināšana tā pārveidei par atbalstošu un koordinējošu iestādi bērnu aizsardzības jautājumos”:

* 2024. gada 23. maijā EIS izsludināts iepirkums Nr. BAC 2024/4.1-5/11A "Finansējuma saņēmēja darbības koncepcijas izstrāde un darbinieku profesionālās kompetences stiprināšana tā pārveidei par atbalstošu un koordinējošu iestādi bērnu aizsardzības jautājumos";
* 2024. gada 5. augustā noslēgts līgums Nr. 4.1-4/88 ar izpildītāju SIA “O.D.A.”;
* organizēta sadarbība un regulāras sanāksmes ar izpildītāju uzdevumu izpildei noteiktajos termiņos;
* SIA “O.D.A.” centra darbības koncepcijas izstrādei intervējusi centra darbiniekus, sadarbības partnerus un izveidojusi centra pārmaiņu vadības grupu;
* organizētas diskusijas centra telpās (3 klātienes diskusijas ar centra sadarbības partneriem, nodrošinot sadarbības partneru viedokļu noskaidrošanu un līdziesaisti koncepcijas izstrādē; 2 klātienes diskusijas ar centra darbiniekiem par atšķirīgām tēmām, tai skaitā centra vīziju, misiju un vērtībām) un aptaujas bērnu un bērnu likumisko pārstāvju viedokļu noskaidrošanai;
* pirmā nodevuma plānotais iesniegšanas termiņš ir 2024. gada 4. novembrī.

Projekta apakšdarbībā 1.4. “Nepilngadīgo personu atbalsta informācijas sistēmas attīstības iespēju izvērtēšana, tās pilnveides koncepcijas un biznesa procesu aprakstu izstrāde”

* 2024. gada 15. aprīlī EIS izsludināts iepirkums Nr. BAC 2024/4.1-5/7 "Nepilngadīgo personu atbalsta informācijas sistēmas attīstības iespēju izvērtēšana, tās pilnveides koncepcijas un biznesa procesu aprakstu izstrāde";
* 2024. gada 23. jūlijā noslēgts līgums Nr. 4.1-4/85 ar izpildītāju SIA “Ernst & Young Baltic”;
* organizēta sadarbība un regulāras sanāksmes ar izpildītāju uzdevumu izpildei noteiktajos termiņos;
* SIA “Ernst & Young Baltic” apzinājis bērnu tiesību aizsardzības subjektu vajadzības jaunajā informācijas sistēmā un identificējis iztrūkstošās nozares informācijas sistēmas lietotāju vidū, organizējot 22 intervijas ar valsts, pašvaldības iestāžu un nevalstisko organizāciju pārstāvjiem;
* 2024. gada 20. septembrī iesniegts pirmais nodevums "Ievada ziņojums" un 15. oktobrī prezentēts centra vadībai, Labklājības ministrijai.

Projekta darbībā 3. “Komunikācijas un vizuālās identitātes prasību nodrošināšanas pasākumi” izstrādāts projekta komunikācijas plāns. Centra tīmekļa vietnē ievietots progresa pārskats par projekta īstenošanu. Projekta sadarbības partnera VAS tīmekļa vietnē ievietota publikācija par projektu. Tiek nodrošinātas komunikācijas un vizuālās identitātes prasības atbilstoši Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijām.

Centra telpās uzstādīta projekta informatīvā plāksne un plakāti, kā arī VAS telpās izvietoti sagatavotie plakāti atbilstoši ES fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijās noteiktajām publicitātes prasībām.

Projekta darbībā 4. “Projekta vadība un tā īstenošanas nodrošināšana” turpinās projekta apakšdarbību plānošana, ieviešanas uzraudzība un vadība projekta mērķa sasniegšanai.

2024. gada 14. augustā prezentēts ziņojums par projekta progresu Atbildīgajai iestādei. Ziņojums pieņemts bez iebildumiem.

2024. gada 23. augustā organizēta projekta uzraudzības komitejas sēde, kurā prezentēts ziņojums par projekta īstenošanas gaitu, mērķa un rezultātu sasniegšanas progresu, finanšu līdzekļu izlietojumu, identificētajiem riskiem, problēmām un priekšlikumiem to risināšanai. Ziņojums par projekta progresa novērtēšanu un uzraudzību ir pieņemts bez iebildumiem.